**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2016,

**ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z. z., zákona č. 628/2005 Z. z., zákona č. 207/2008 Z. z., zákona č. 477/2008 Z. z., zákona č. 145/2010 Z. z., zákona č. 546/2010 Z. z., zákona č. 204/2011 Z. z., zákona č. 220/2011 Z. z., zákona č. 382/2011 Z. z., zákona č. 341/2012 Z. z., zákona č. 340/2015 Z. z. a zákona č. 125/2016 Z. z. sa mení a dopĺňa takto:

1. V § 5 sa za odsek 7 vkladajú nové odseky 8 až 10, ktoré znejú:

„(8) Ak osobitný predpis6b) neustanovuje inak, každá povinná osoba podľa § 2 ods. 1 až 3, ktorá poskytuje sponzorstvo6c), dotáciu6d), grant6e), finančný príspevok6f) alebo inú obdobnú finančnú podporu alebo nefinančnú podporu (ďalej len „podpora“), je každoročne povinná zverejniť na svojom webovom sídle, ak ho má zriadené:

1. podmienky poskytovania podpory a kritériá, podľa ktorých sa budú vyhodnocovať žiadosti, ak ide o podporu poskytovanú na základe žiadosti,
2. každú schválenú podporu aj so sumou poskytnutej podpory vrátane dátumu jej schválenia a identifikáciu prijímateľa podpory aspoň v rozsahu podľa odseku 6, ako aj sumu žiadanej podpory, ak ide o podporu poskytovanú na základe žiadosti, a to do 30 dní od schválenia podpory,
3. každú neschválenú podporu vrátane dátumu a dôvodu jej neschválenia a identifikáciu neúspešného subjektu aspoň v rozsahu podľa odseku 6, ako aj sumu žiadanej podpory, ak ide o podporu poskytovanú na základe žiadosti, a to do 30 dní od neschválenia podpory,
4. vyhodnotenie výsledkov už poskytnutej podpory vrátane prípadného nedodržania podmienok podpory podľa písmena a).

(9) Každá povinná osoba podľa § 2 ods. 1 až 3 je každoročne povinná zverejniť na svojom webovom sídle, ak ho má zriadené, vyhlásenie o poukázaní podielu zaplatenej dane za zdaňovacie obdobie, za ktoré sa daň platí6g), a to v rozsahu podľa osobitného predpisu6h).

(10) Ak povinná osoba podľa § 2 ods. 1 až 3 neposkytuje podporu, oznámi túto skutočnosť na svojom webovom sídle, ak ho má zriadené.“.

Doterajší odsek 8 sa označuje ako odsek 11.

Poznámky pod čiarou k odkazom 6b až 6h znejú:

„6b) Napríklad zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení neskorších predpisov.

6c) § 50 ods. 1 zákona č. 440/2015 Z. z. o športe a o zmene a doplnení niektorých zákonov.

6d) Napríklad § 8a zákona č. 523/2004 Z. z. v znení neskorších predpisov alebo § 7 ods. 2 a § 8 ods. 2 zákona č. 583/2004 Z. z.

6e) Napríklad § 8 ods. 4 zákona č. 523/2004 Z. z. v znení zákona č. 611/2005 Z. z. alebo opatrenie z 8. decembra 2004 č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie (oznámenie č. 690/2004 Z. z.) v znení neskorších predpisov.

6f) Napríklad § 20 ods. 2 zákona č. 523/2004 Z. z. v znení neskorších predpisov.

6g) § 50 ods. 3 zákona č. 595/2003 Z. z. o dani z príjmov v znení zákona č. 378/2015 Z. z.

6h) § 50 ods. 3 v znení zákona č. 378/2015 Z. z. a § 52zg ods. 6 zákona č. 595/2003 Z. z.“.

2. Za § 22f sa vkladá § 22g, ktorý vrátane nadpisu znie:

„**§ 22g**

**Prechodné ustanovenie k úpravám účinným od 1. decembra 2016**

Povinné zverejnenie informácií podľa § 5 ods. 8 a 10 sa vzťahujú na podporu poskytnutú po 1. januári 2017 a povinné zverejnenie informácií podľa § 5 ods. 9 sa po prvýkrát vzťahuje na zdaňovacie obdobie, ktorým je kalendárny rok 2016.“.

**Čl. II**

Tento zákon nadobúda účinnosť 1. februára 2016.